Les activitats juvenils s'amplien a l'estiu
01 juliol 2016

## Les activitats juvenils s'amplien a l'estiu01 juliol 2016Última actualització: 14 juliol 2025

![](../gestion/img/lasactividadesjuveniles.jpg)  
  

**El Consell dels Joves de Gandia presenta les noves activitats de l'estiu i amplia l'horari d'atenció al Casal Jove de l'Alqueria Laborde 26 hores setmanals més. L'Ofi Jove de l'Ajuntament de Gandia també es manté oberta de 9 a 14 hores per a oferir serveis d'orientació laboral, tallers, etc...  
**

Les activitats dels serveis d’atenció juvenil no tanquen per vacances, fins i tot s’amplien. Ho han anunciat aquest matí la regidora de Joventut, Laura Morant i el president del Consell dels Joves de Gandia, Hèctor Bofí.

Una de les principals novetats del Consell dels Joves per a l’estiu és l’ampliació d’horaris del Casal Jove de l’Alqueria Laborde. 26 hores setmanals més: De dilluns a dissabte, de 9 del matí a 14 hores i des de les 16 hores a les 22 h. Pel que fa a les activitats, s’ha programat “El diumenge de torrà”, que es realitzarà els diumenges als exteriors de l’Alqueria Laborde a uns ombralls que s’hi instal•laran. “_A més, des de hui mateix dos persones són les encarregades de realitzar un taller de ràdio on-line, on els joves de la ciutat podran tindre el seu espai. La idea és ampliar-lo amb l’inici del curs escolar als centres educatius_”. També pel que fa a la vessant formativa estan sent un èxit les inscripcions per al Curs de monitor de temps Lliure, educatiu, infantil i juvenil. I ja s’han obert les inscripcions per al segon grup. El curs està homologat per la Generalitat i habilita per a la programació d’activitats d’estiu, campaments i activitats de temps lliure.

Per la seua banda, Morant ha mostrat la seua satisfacció per l’ampli ventall de possibilitats d’activitats en col•laboració amb el Departament de Joventut de l’Ajuntament de Gandia, entre les quals destaca també el Voluntariat ecològic. La regidora de Més Gandia ha recordat també que l’Ofi Jove de l’ajuntament romandrà oberta també a l’estiu, als baixos de l’edifici del carrer Tossal, en horari de 9 a 14 hores, oferint serveis d’orientació laboral, tallers, etc... “_A més, tenim un conveni amb l’IVAJ per tal d’expedir el carnet d’alberguista, estudiant, Jove, etc... També podrem tramitar els nous internacionals per a estudiants, professors i joves_”.

Morant ha recordat que, tot i les dificultats econòmiques heretades, l’ajuntament ha pogut mantindre el conveni amb el CJG i oberta l’Ofi Jove durant tot l’any. També s’ha aconseguit la llicència d’activitats per a l’Alqueria Laborde. “_Estem col•laborant molt activament en esdeveniments, el voluntariat, etc... Molt satisfets, però sempre és millorable. La nostra voluntat és augmentar les ajudes una vegada la situació econòmica de l’ajuntament ho permeta”. I ha assegurat que el compromís del govern és la redacció i aprovació del Pla Jove, en el qual ja estan treballant amb el CJG, “qui també tindrà molt a dir i jugarà un paper important en la gestió del futur Casal Jove del Grau_”.

Finalment, el president del CJG ha recordat que la nova comissió permanent va rescatar el Pla Director Jove de 2016 per a treballar en el futur Pla Jove. “_Les associacions juvenils necessiten subvencions per a la realització de les seues activitats. Per això, estem aconseguint que les activitats desenvolupen en col•laboració amb nosaltres i el departament de Joventut_”, ha conclòs.